Littera de una montata muriae apud Ledonem et de pedagiis et ventis. In nomine Patris et Filii et Spiritus Sancti. Ego, Girardus, Masticonensis et Viennensis comes, pro anima mea et pro anima patris mei et matris meae, do et concedo abbatiae de Balerna et omnibus nunc et in perpetuum in ea habitantibus montatam unam de propria muria mea quam habeo apud Ledonem, hanc inquam montatam ad necessarios usus fratrum sine omni exactione et costuma eis libere et in perpetuum trado possidendam. Abbas autem de Balerna ex parte totius Balernensis conventus pro temporalibus spiritualia mihi dona concessit siquidem post mortem meam pro me fiet singulis annis quantum pro ejusdem abbatiae abbate. Testes, Johannes, abbas Boni Montis, Philippus, monachus de Fonteneto, Petrus et Guido, monachi de Balerna, Durandus, decanus Ledonensis, Willelmus de Chavis, Willelmus de Cis, Humbertus de Sancto Desiderato, Christianus de Salinis, Haimo Masticonensis. Illud autem quod in generali capitulo coram archiepiscopis, episcopis, abbatibus omnibus, fratribus cisterciensis ordinis, dedi Balernensibus etiam qui mei esse noscuntur multo libentius concessi et in hoc scripto contineri volui. Dedi namque per totam terram meam et aquas meas pedagia et ventas ut quiete eis et sine impedimento transire liceat, et si quis de Balernensibus foris fecerit catallum sine lege persolvet. Testes, Willelmus de Chavis, Willelmus de Cis, magister Arpinus, Humbertus de Paerno. Ut autem haec bona fide a me et posteris meis supradictae domui in perpetuum conserventur, hoc scriptum sigillo meo corroborari feci ; sigillum quoque domini Euvrardi, Bisuntini archiepiscopi, in hoc scripto apponi feci et jussi ut, si aliquando ego vel posteri mei seu aliqui ex hominibus meis aliquod dampnum inferre praesumpserit, dominus archiepiscopus, auctoritate sua et ecclesiastiqua censura, dampnum omne restitui faciat. Actum est hoc anno ab Incarnatione Domini Mo Co Lo XXIIIo.